LV Eiropas Savienības Oficiālais Vēstnesis C 184/15

Pieteikuma publikācija atbilstīgi 6. panta 2. punktam Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 184/10)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Paziņojumi par iebildumiem Komisijai jāsaņem sešu mēnešu laikā no pieteikuma publicēšanas dienas.

KOPSAVILKUMS

PADOMES REGULA (EK) Nr. 510/2006

“ČESKÝ KMÍN”

EK Nr.: CZ/PDO/005/0382/20.10.2004

ACVN ( X ) AĢIN ( )

Informācijas nolūkā šajā kopsavilkumā ir minēti galvenie produkta specifikācijas elementi.

1. Atbildīgais dienests dalībvalstī:

Nosaukums: Úřad průmyslového vlastnictví Adrese: Antonína Čermáka 2a CZ-160 68 Praha 6 – Bubeneč Tālrunis: (420) 220 38 31 11 Fakss: (420) 224 32 47 18 E-pasts: posta@upv.cz

2. Pieteikuma iesniedzēja grupa:

Nosaukums: ČESKÝ KMÍN – sdružení Adrese: Keřkov 86 CZ-582 22 Přibyslav Tālrunis: (420) 569 48 21 71 Fakss: (420) 569 48 21 71 E-pasts: ceskykmin@quick.cz Sastāvs: ražotāji/pārstrādātāji ( X ) citi ( X )

3. Produkta veids:

Kategorija 1.8. — Garšvielas: ķimenes — augļi, Carum carvi L. — fructus, divgadīgas.

4. Produkta specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Český kmín”

4.2. Apraksts: Izskats: nogatavojies un attīstījies, iegarens, rievots, nedaudz ieliekts, vesels, slimību neskarts sēklenis bez jebkādām bojājuma pazīmēm, pat ja ziedkātiņš nav atdalījies no sēkleņa.

Krāsa: no gaiši brūnas līdz tumši brūnai

Garša: pikanta

Smarža: tipiska, bez svešām smaržām

Mitrums: nepārsniedz 13 %

Ēteriskās eļļas: vismaz 2,8 %

Kopējais pelnu daudzums: nepārsniedz 8 %

Auga citu daļu piemaisījums: nepārsniedz 2,5 %

Citi augu izcelsmes, veselībai nekaitīgi piemaisījumi: nepārsniedz 2 %

Minerālu piemaisījumi: lielākais 1,5 % vai “smiltis” — nepārsniedz 1 %

4.3. Ģeogrāfiskais apgabals: Čehijas Republika; smilšains māls un mālains smiltājs (māla saturs 10-30 %) ar grants piemaisījumu dažādā daudzumā. Saskaņā ar augsnes klasifikāciju tam atbilst eitrofiska brūnzeme, brūnzeme ar rupju struktūru, podzolējusies brūnzeme ar palu terasi, skāba brūnzeme un ļoti skāba brūnzeme.

4.4. Izcelsmes apliecinājums: Katrs ražotājs veic uzskaiti par kultivētajām zemēm. Ķimeņu ražošanas uzskaite sākas ar ziņām par reģistrētu šķirņu sēklu iepirkšanu. Pieraksta arī ziņas par veiktajām lauksaimniecības darbībām (augsnes sagatavošanu, sēšanu, mēslošanu, nezāļu, slimību un kaitēkļu apkarošanu, antistresa preparātu izmantošanu). Ierakstos min arī augseku. Ievācot dabisko produktu, reģistrē tā daudzumu, mitruma līmeni, piemaisījumu apjomu pirms žāvēšanas un pirms pirmās skalošanas, ko vēlamajā apmērā veic pirms īstās skalošanas, kas notiek ražotāja skalošanas darbnīcā vai pie šāda pakalpojuma sniedzēja. Vienmēr reģistrē produkcijas daudzumu un kvalitāti. Agronomijas dienesta darbinieki veic pārbaudes skalošanas darbnīcās.

Katru pārbaudi pieraksta skalošanas reģistrā. Gala lietotāji un pārstrādes un pārdošanas uzņēmumi veic pilnīgu šās produkcijas iepirkšanas uzskaiti; produkcijai ir jāatbilst attiecīgajām fizikālajām un ķīmiskajām prasībām (skatīt 4.2. punktu), kā arī nevainojamai mikrobioloģiskajai kvalitātei, un tā nedrīkst saturēt nevēlamus piemaisījumus. Šos parametrus vairākkārtīgi pārbauda vietējās laboratorijās vai apstiprinātās centrālajās laboratorijās. Ja produkcija neatbilst noteiktajām prasībām, to nepērk, un tāpēc tā nenonāk apritē. Tādējādi ķimenes, kas neatbilst“Český kmín” specifikācijai, netiek laistas tirdzniecībā. Arī katru no šiem posmiem precīzi pieraksta. Uz katra iepakojuma obligāti ir minētas ziņas par ražotāju, tostarp tā adrese. Atbilstību specifikācijai pārbauda Lauksaimniecības un pārtikas valsts inspekcijas (Státní zemědělská a potravinářská inspekce) kompetentā vietējā iestāde.

4.5. Ražošanas metode: Uz ķimeņu audzēšanu attiecas vairākas prasības, ko audzētāji ievēro, lai iegūtu labus rezultātus. Neaizvietojama ir ilglaicīga, tradīcijās balstīta pieredze. “Český kmín” audzēšanas priekšnoteikumi ir piemērotas augsnes izvēle (smilšains māls un mālains smiltājs (māla saturs 10-30 %) ar grants piemaisījumu dažādā daudzumā; saskaņā ar augsnes klasifikāciju tam atbilst eitrofiska brūnzeme, brūnzeme ar rupju struktūru, podzolējusies brūnzeme ar palu terasi, skāba brūnzeme un ļoti skāba brūnzeme), noteikta klimatisko apstākļu kombinācija (skatīt 4.6. punktu), kā arī šādi nosacījumi:

Labas kvalitātes “Český kmín” iegūšanas priekšnoteikums ir šo būtisko nosacījumu stingra ievērošana.

4.6. Saikne: Čehijas teritorijā ķimenes uz lauka audzē kopš XIX gs. vidus. Tās kultivēja ar dažādu audzētāju, piemēram, Havelek, Hokeš un citu vadošo audzētāju, vārdu. Zinātniskā selekcija aizsākās 1910. gadā; no reģionālajām šķirnēm izveidoja šķirnes 'Moravský' (reģistrēta 1941. gadā) un 'Český' (reģistrēta 1952. gadā), taču tām bija sīkas sēklas. Veiksmīgāka bija 1964. gadā reģistrētā šķirne 'Ekonom', kuras sēklas jau bija lielākas. Visas šīs šķirnes bija lapmetēju augi un šā iemesla dēļ nebija piemērotas mehanizētai ražas ievākšanai, tāpēc to izmantošanu ražošanā pamazām pārtrauca. Nozīmīgas izmaiņas ieviesa šķirnes 'Rekord' reģistrācija 1978. gadā — tā ir ļoti ražīga un ar augstu ēterisko eļļu saturu, turklāt tā nezaudē sēklas nogatavošanās un ievākšanas laikā. To papildināja vēl citu šķirņu reģistrācija — 'Prochan' (1990) un “Kepron” (1994). Šīs trīs šķirnes veido īpašu labas kvalitātes, izturīgu, ražīgu, nelapmetēju šķirņu grupu ar augstu ēterisko eļļu saturu. Aktīvā selekcijas darbā tika iesaistīti arī zinātnieki un pētnieki. Piesaistīja arī pētniecisko institūtu un lauksaimniecības universitāšu darbiniekus.

Ķimeņu audzēšanai Čehijas Republikā ir specifiski priekšnoteikumi, ko veido klimatiskie apstākļi un augsnes īpatnības apvienojumā ar vairāk nekā 150 gadus ilgo tradīciju ķimenes audzēt uz lauka. Ķimenes audzē smilšainā mālā un mālainā smiltājā (māla saturs 10-30 %) ar grants piemaisījumu dažādā daudzumā. Šādām augsnēm ir raksturīga ķimeņu augšanai labvēlīga kapilārā un noteces ūdens daudzuma attiecība, jo pirmajā gadā šiem augiem nepieciešams pietiekami daudz mitruma sakņu un lapu rozetes intensīvas veidošanas periodā, bet otrajā gadā — līdz pat ziedēšanai. Čehijas paugurienes klimatiskie apstākļi — pāreja no piejūras uz kontinentālo klimatu — ir optimāli piemēroti izcilas kvalitātes ķimeņu audzēšanai. Šie Čehijas klimatiskie apstākļi, jo īpaši temperatūras un nokrišņu dinamika gada garumā, atšķiras no citām valstīm. Salīdzinājumā ar ģeogrāfiskajiem apgabaliem, kur valda kontinentāls klimats, Čehijas Republikā ir ķimeņu audzēšanai labvēlīgāki klimatiskie apstākļi, jo citviet zemākas temperatūras dēļ augi attīstās lēnāk un arī īslaicīgu sausuma periodu varbūtība ir mazāka. Galvenā Čehijas klimata atšķirība no piejūras klimata izpaužas ziemas sezonā (vairāk nokrišņu pavasara sākumā) un arī tajā, ka ir nedaudz mazāka nokrišņu varbūtība vasaras mēnešos, un tāpēc vasarā mēdz būt sausuma periodi. Klimatiskie apstākļi un augsnes īpatnības apvienojumā ar šā apgabala ilggadējo tradīciju, pieredzi un izstrādāto ķimeņu audzēšanas metodi nosaka “Český kmín” raksturīgās iezīmes, jo īpaši augsto ražību apvienojumā ar lielu ēterisko eļļu daudzumu (3-5 %). Sēklas ievāc vidēji lielākā gatavības pakāpē. Turklāt īpaša iezīme ir ķimeņu ēterisko eļļu īpašais smaržvielu sastāvs. Šajā teritorijā kultivēto ķimeņu ēterisko eļļu galvenā sastāvdaļa ir karvons. Tas veido vairāk nekā 50 % un parasti sasniedz 60 %, atšķirībā no citviet audzētām ķimenēm, kuru ēterisko eļļu galvenā sastāvdaļa ir d-limonēns. Tieši karvons no kvalitātes viedokļa ir visvērtīgākā ķimeņu ēterisko eļļu sastāvdaļa. Karvonam piemīt ārstnieciskas, antiseptiskas un retardējošas īpašības, ko izmanto vairākās nozarēs. Čehijas farmakopejā ir unikāls ieraksts “Carvi aetheroleum”, kas atspoguļo ķimeņu eļļas kvalitāti, — eļļu iegūst, destilējot ar tvaiku, un tajā jābūt vismaz 50 % karvona. Tādu rezultātu var iegūt tikai tad, ja izmanto izejvielas (ķimeņu sēklas), kurās karvona daudzums ir vēl lielāks. Ķimenēs “Český kmín” šis procents pārsniedz iepriekš minēto par aptuveni 20 %.

Tāpēc šajā reģionā iegūtās ķimenes “Český kmín” ir tik augstu vērtētas un pieprasītas. Lielu daļu no produkcijas eksportē uz valstīm gan ar kontinentālu, gan piejūras klimatu.

Ķimenēm “ČESKÝ KMÍN” Čehijas Republikā ir piešķirts cilmes vietas norādes reģistrācijas sertifikāts Nr. 193.

4.7. Kontroles iestāde:

Nosaukums: Státní zemědělská a potravinářská inspekce Adrese: Květná 15 CZ-603 00 Brno Tālrunis: (420) 543 54 01 11 Fakss: (420) 543 54 02 02 E-pasts: sekret.k.@szpi.gov.cz

4.8. Marķējums: —

(1) OV L 93, 31.3.2006., 12. lpp.